A 17. századi salemi boszorkányperek idején Danielt, a varázslót és leányát, Jennifert boszorkányságért elítélték és máglyán megégették. Jennifer azonban még elfogatása előtt megátkozta a feljelentőt, a puritán Jonathan Wooley-t (Fredric March), hogy ő és minden ivadéka legyen boldogtalan a szerelemben, minden házasságuk legyen szerencsétlen, amíg csak a család neve él. A hamvak fölé Wooley tölgyfát ültet, hogy annak erős gyökerei leláncolva tartsák az ördögi szellemeket, és megelőzzék visszatérésüket, Wooley reménye szerint mindörökre. A következő két és fél évszázad során Wooley férfi utódai mind rossz házasságot kötöttek, zsarnoki, házsártos feleségektől szenvednek.